**Павел Георгіевіч Тапузідзіс** (нар. 12 верасня 1956, Абхазская АССР) — беларускі прадпрымальнік. Ганаровы консул Грэцыі ў Беларусі.

Маці — настаўніца рускай мовы. З’ехаў з Грузінскай ССР, з уласных слоў, праз дыскрымінацыю там грэкаў, каб атрымаць адукацыю пажаданай спецыяльнасці. У адной з мінскіх ВНУ атрымаў адукацыю інжынера-мостабудаўніка. Працаваў у БССР у мостабудаўнічай галіне. У 1987 годзе быў звольнены. З партнёрамі арганізаваў у Рудзенску кааператыў «Пластикат», які праіснаваў 12 гадоў і займаўся вырабам штучных кветак і жалобных вянкоў, удзел у прадпрыемстве даў пэўныя сродкі.

Займаўся прадпрымальніцкай дзейнасцю, у тым ліку вырабам цацак, гандлем цыгарэтамі. На пачатку 1990-х гадоў арганізаваў малое прадпрыемства «Прыма», якое вырабляла цыгарэты «Беломор-канал», а потым і запалкі «Пламя Октября». Пасля ўвядзення дзяржаўнай манаполіі тытунёвы бізнес Тапузідзіса перапыніўся. У 1996 годзе атрымаў ліцэнзію на выпуск цыгарэт. Станам на 2015 год яго прадпрыемства ТАА «Табак-Инвест», разам з дзяржаўнай фабрыкай «Нёман», манапаліст беларускага цыгарэтнага рынку. Павел Тапузідзіс старшыня праўлення ТАА «Табак-Инвест» (асноўныя актывы — тытунёвая фабрыка і сетка гандлёвых цэнтраў «Карона»), якое шэраг гадоў уваходзіць у дзясятку буйнейшых падаткаплацельшчыкаў Мінска. У 2015 годзе Тапузідзіс прагназаваў, што праз два гады можа стаць першым у Беларусі мільярдэрам.

Павел Тапузідзіс займаецца дабрачыннасцю, але канкрэтызацыю яе адрасатаў лічыць недарэчнай. Збірае савецкі фарфор, паводле ўласных слоў, у зборы ёсць дзівосныя, вельмі прыгожыя рэчы, але не лічыць сябе сапраўдным калекцыянерам. Мае вялікую бібліятэку, якую збірае з савецкіх часоў, у маладосці любіў творчасць Эрыха Марыі Рэмарка, што, на яго думку, значна ўплыла на яго, шмат чытаў Льва Талстога, зараз ахвотна чытае фантастыку. Яшчэ адно захапленне — гадзіннікі, сам Тапузідзіс носіць *Patek Philippe*. Таксама калекцыянуе значкі.

Павел Тапузідзіс лічыць асабіста для сябе важнай грамадзянскую пазіцыю і адказнасць. Падчас прэзідэнцкіх выбараў 1994 года быў памочнікам старшыні адной з выбарчых камісій. Паводле меркавання некаторых СМІ, Тапузідіс набліжаны да Аляксандра Лукашэнкі. Па некаторых сцвярджэннях, Тапузідзіс блізкі да другога сына Аляксандра Лукашэнкі Дзмітрыя. Згодна з прадстаўленымі Кіберпартызанамі звесткамі, у 2016 годзе Тапузідзіс лётаў на грэчаскі курорт з Дзмітрыем Лукашэнкам, яго жонкай, дзецьмі і маці. Тапузідзіс — дэлегат IV Усебеларускага народнага сходу. У час прэзідэнцкіх выбараў 2010 года быў старшынёй участковай выбарчай камісіі № 26 (Мінск, вул. Панчанкі, 56, СШ № 23) у склад якой прапанаваны працоўным калектывам бухгалтэрыі ТАА «Табак-инвест».

Мае катэдж у Драздах, рэзідэнцыю на возеры Мядзел (пабудавана ТАА «Табак-инвест» як аздараўленчы цэнтр). Таксама Тапузідзісу прыпісваюць сядзібу на тэрыторыі *Robinson Club*. Паводле гарадской легенды, яму ж належыць сядзіба побач «Кароны» на вуліцы Кальварыйскай у Мінску.

Брат — Віталій Тапузідзіс, вядомы са СМІ затрыманнем па падазрэнні ў дачы хабару. Жонка — Ірына Тапузідзіс, кіраўнік дабрачыннага фонду «Родник доброты». Трое дзяцей, у тым ліку сын Георгій Тапузідзіс.

Санкцыі
-------

У 2022 годзе Тапузідзіс трапіў пад санкцыі Канады.

5 снежня 2023 года Тапузідзіс, «Табак-инвест» і яго дырэктар Віктар Пятровіч былі ўнесеныя ў спіс спецыяльна прызначаных грамадзян і заблакіраваных асоб ЗША.

Зноскі
------

1. ↑
2. 1 2 3 4 5  TimeCity Magazine, № 2 2012, с. 68..
3. 1 2 3 4 5 6 7 8 9 10 11 12 13 14  *Марціновіч Я.* Павел Тапузідзіс: «Выдам загад…»
4. ↑  «Крупным планом»…
5. 1 2 3  Наша Ніва, № 28 2011, с. 8..
6. 1 2 3 4  TimeCity Magazine, № 2 2012, с. 69..
7. ↑  «Алексін — гэта Віктар, Тапузідзіс — гэта Дзмітрый». Захапляльная гісторыя бізнэсу Паўла Тапузідзіса **(нявызн.)**. *Наша Ніва* (2 студзеня 2024). Праверана 19 красавіка 2024.
8. ↑  *Аляксандр Ярашэвіч*. З «Каронай» на чале. Як Павел Тапузідзіс далучыўся да «фальшывага транзіту» і пабудаваў бізнес-імперыю **(нявызн.)**. *Беларускі расследавальніцкі цэнтр* (1 сакавіка 2022). Праверана 19 красавіка 2024.
9. ↑  Канада ўвяла санкцыі супраць Тапузідзіса, Баскіна, Шакуціна і Пефціева **(нявызн.)**. *Новы Час* (6 красавіка 2022). Праверана 12 красавіка 2023.
10. ↑  Russia-related Designations; Belarus Designations; Issuance of Belarus General License (англ.).  Міністэрства фінансаў ЗША (5 снежня 2023). Праверана 6 снежня 2023.
11. ↑  Тапузідзіс, Шаўцоў, Шакуцін… ЗША ўвялі новыя санкцыі супраць фізічных і юрыдычных асоб Беларусі **(нявызн.)**.  Наша Ніва (5 снежня 2023).

Літаратура
----------

* *Несцераў В.* Падтрымка з неба // *Наша Ніва*. — 2011. — № 28 (722). — С. 8.
* Павел Топузидис: Всё делается для удобства людей! // *TimeCity Magazine*. — 2012. — № 2. — С. 64-69.
* *Марціновіч Я.*. Павел Тапузідзіс: «Выдам загад і прымушу цябе любіць беларускую мову»  (бел.). *Наша Ніва*. Праверана 14 снежня 2023.
* *Марціновіч Я.*. На мінскім участку, дзе камісіяй кіруе мультымільянер Тапузідзіс, 20% «супраць усіх»  (бел.). *Наша Ніва*. Праверана 14 снежня 2023.

Спасылкі
--------

* Гость программы "Крупным планом" - Павел Топузидис **(нявызн.)**. *web.archive.org* (19 кастрычніка 2023). Архівавана з першакрыніцы 19 кастрычніка 2023. Праверана 14 снежня 2023. (Відэа на YouTube)
* ПАВЕЛ ТОПУЗИДИС: ПРЕДСЕДАТЕЛЬ СОВЕТА ДИРЕКТОРОВ ООО «ТАБАК-ИНВЕСТ» **(нявызн.)**. *web.archive.org* (19 кастрычніка 2019). Архівавана з першакрыніцы 19 кастрычніка 2019. Праверана 14 снежня 2023.
* *Татьяна ШАХНОВИЧ*. Ирина Топузидис: Богатый муж мне на голову не свалился, мы зарабатывали вместе (руск.). *kp.ru* (13 студзеня 2016). Праверана 14 снежня 2023.
* «Алексін — гэта Віктар, Тапузідзіс — гэта Дзмітрый». Захапляльная гісторыя бізнэсу Паўла Тапузідзіса  (бел.). *Наша Ніва*. Праверана 14 снежня 2023.